1. ปัจจัยความเสี่ยง

ปัจจัยความเสี่ยงสามารถจำแนกได้ดังนี้.-

1.1 ความเสี่ยงจากการประกอบธุรกิจการลงทุน

การลงทุนจะกระจายไปในหลายประเภทธุรกิจ เพื่อเป็นการกระจายความเสี่ยง
ถึงแม้โครงสร้างการถือหุ้นในกลุ่ม SPI ประกอบด้วยบริษัทในกลุ่มกว่า 100 บริษัท
และมีการถือหุ้นที่ซับซ้อน ในลักษณะไขว้กันหรือย้อนกลับจำนวนมากก็ตาม แต่ SPI
ก็ไม่สามารถมีอำนาจควบคุมกิจการดังกล่าว ทั้งนี้
การดำเนินการของบริษัทในกลุ่มดังกล่าวขึ้นอยู่กับการพิจารณาของคณะกรรมการของบริษัทนั้น ๆ SPI
มีนโยบายให้บริษัทในกลุ่มมีการบริหารแบบศูนย์กำไรโดยสามารถที่จะบริหารได้อย่างอิสระ โดย SPI
มีบทบาทเพียงในการวางนโยบายอย่างกว้าง ๆ เพื่อกำหนดแนวทางการเติบโต
และให้คำปรึกษาและบริการเท่านั้น

SPI และบริษัทในกลุ่มที่มีศักยภาพในการลงทุนจะลงทุนร่วมกัน
ซึ่งบริษัทในกลุ่มที่ร่วมลงทุนมักจะประกอบธุรกิจที่เกี่ยวเนื่องและได้รับประโยชน์จากกิจการที่ตนลงทุน
โดยในกลุ่ม SPI มีนโยบายให้บริษัทที่ร่วมลงทุนและทำธุรกิจที่เกี่ยวเนื่องกับกิจการที่ลงทุนมากที่สุด
เป็นผู้ติดตามผลการดำเนินงานของบริษัทนั้น ๆ เพื่อทราบปัญหาที่เกิดขึ้น
และรายงานให้ผู้ถือหุ้นในกลุ่มทราบ เพื่อช่วยกันเสนอแนวทางแก้ไขให้แก่บริษัทนั้น ๆ
เพื่อให้นำไปแก้ไขได้อย่างรวดเร็ว
เพราะถ้าบริษัทใดที่เกิดผลขาดทุนก็จะทำให้ผู้ลงทุนไม่ได้รับเงินปันผล
และยังต้องบันทึกการด้อยค่าของเงินลงทุน ซึ่งมีผลกระทบต่อกำไรและขาดทุนของบริษัทผู้ถือหุ้น

ณ วันที่ 31 ธันวาคม 2544 SPI มีเงินลงทุนในบริษัท บางกอกรับเบอร์ จำกัด (มหาชน)
ซึ่งอยู่ระหว่างทำแผนฟื้นฟูกิจการ ต้นทุนของเงินลงทุนดังกล่าวมีมูลค่า 213.18 ล้านบาท และ ณ 28
กุมภาพันธ์ 2545 ต้นทุนของเงินลงทุนดังกล่าวมีมูลค่า 192.82 ล้านบาท

1.2 ความเสี่ยงจากการค้ำประกันบริษัทในกลุ่ม

ณ สิ้นปี 2544 SPI มีภาระค้ำประกันให้กับบริษัทในกลุ่มตามวงเงินรวม 1,212.47
ล้านบาทมียอดใช้ไปรวม 739.73 ล้านบาท ซึ่งบริษัทในกลุ่มที่ SPI
ค้ำประกันวงเงินสินเชื่อให้นี้เป็นบริษัทที่จัดตั้งขึ้นใหม่ และบริษัทร่วมทุน
โดยวงเงินที่จะค้ำประกันให้กับบริษัทที่จัดตั้งขึ้นใหม่นั้น SPI จะพิจารณาจากความจำเป็น
ส่วนบริษัทร่วมทุนนั้นบริษัทจะให้วงเงินค้ำประกันตามสัดส่วนการลงทุน ทั้งนี้ เท่าที่ผ่านมา SPI
ไม่เคยได้รับความเสียหายจากการค้ำประกันให้กับบริษัทในกลุ่มแต่อย่างใด นอกจากนี้ ปัจจุบัน SPI
มีนโยบายลดความเสี่ยงจากการค้ำประกันดังกล่าวโดยลดวงเงินค้ำประกันที่เกินความจำเป็น
และให้บริษัทในกลุ่มที่รับผิดชอบการติดตามสายธุรกิจเป็นผู้ค้ำประกันวงเงินสินเชื่อแทน SPI
จะเห็นได้จากยอดภาระค้ำประกัน ณ สิ้นปี 2544 ลดลงจากช่วงเวลาเดียวกันของปีก่อนถึง 331.41
ล้านบาท

1.3 ความเสี่ยงจากการให้เงินกู้ยืมแก่บริษัทในกลุ่ม

ณ วันที่ 31 ธันวาคม 2544 SPI มีเงินให้กู้ยืมแก่บริษัทในกลุ่มจำนวน 31 ล้านบาท
ซึ่งลดลงจากช่วงเวลาเดียวกันของปีก่อน 75 ล้านบาท และในปี 2544 SPI
ได้รับโอนที่ดินพร้อมสิ่งปลูกสร้างจากบริษัท นิวพลัสนิตติ้ง จำกัด (มหาชน) จำนวน 65,000,800.-
บาท เพื่อเป็นการชำระหนี้เงินกู้และดอกเบี้ยจำนวน 62,419,261.96 บาท มีส่วนเกินอีก
2,581,538.04 บาท จ่ายเป็นค่าเช่าล่วงหน้า และยังรับโอนหุ้นบริษัท บางกอกแอธเลติก จำกัด
จากบริษัท บางกอกรับเบอร์ จำกัด (มหาชน) จำนวน 363,155 หุ้น เป็นเงิน 75,757,764.55
บาท เพื่อชำระหนี้เงินกู้และดอกเบี้ย นอกจากนี้ SPI ยัง

มีนโยบายที่จะลดการให้กู้ยืมลงโดยจะให้บริษัทในกลุ่มเป็นผู้กู้ยืมเงินโดยตรงจากสถาบันการเงินเอง

1.4 ความเสี่ยงจากการใช้งบการเงิน

สำหรับงบการเงินสำหรับปี สิ้นสุดวันที่ 31 ธันวาคม 2544 ของบริษัทฯ
ได้ผ่านการตรวจสอบจากผู้สอบบัญชีรับอนุญาตของ กบช. แต่ไม่ได้รับความเห็นชอบจาก กลต.
ขอให้ท่านที่มีความประสงค์จะนำงบการเงินไปใช้ประกอบการพิจารณาได้โปรดใช้ดุลยพินิจในการใช้งบการเงินดังกล่าว
อย่างไรก็ดี บริษัทฯ ได้สรรหาผู้สอบบัญชีรับอนุญาตรายใหม่ที่ได้รับความเห็นชอบจาก กลต.
เพื่อทำการตรวจสอบงบการเงินไตรมาสแรก ประจำปี 2545 ของบริษัทฯ เป็นที่เรียบร้อยแล้ว